text: Kineser-pris til Carl Holst
  27 november 2012 kl. 15.33
  Under sit besøg i Region Syddanmarks venskabsregion, Guangdong, er regionsrådsformand Carl Holst (V) blevet hædret med den første Guangdong International Friendship Award.
  De to regioner har siden 2007 samarbejdet om velfærdsteknologi, uddannelse og turisme.
  Carl Holst deltager sammen med en delegation i en konference om internationalt samarbejde.
  Værten er den sydkinesiske Guangdong-provins, der med sine 120 millioner indbyggere og fokus på bæredygtig vækst kan blive en værdifuld samarbejdspartner for syddanske eksperter i grøn energi.
  Delegationen består af repræsentanter for Welfare Tech, Syddansk Sundhedsinnovation, Odense Universitetshospital, Væksthus Syddanmark og Udvikling Fyn.
  Også repræsentanter for de sundheds- og samfundsvidenskabelige fakulteter på Syddansk Universitet er med i Kina.
  